text:
LUI – PRIME PAGJINE. EDITORIÂL – Libars di podê cori cence cjavece tor dal cuel / I bêçs a son simpri par chei altris / Une Regjon che i vûl mâl ae sô lenghe e ae sô autonomie / PAGJINE 2 – Darte, la impantanade / Giorgio Morocutti, Sindic dal plui piçul paîs de Cjargne / PAGJINE 3 – Friulia svendude / Il drame des impresis di servizis in apalt / PAGJINE 4 – Il scandul des Latariis Furlanis al pues deventâ une buine lezion / Un Istât in mont / LA VÔS DE CISL. TASI: ce che e je e cemût che si paie / PAGJINE 5 – MUSIS DI…FACEBOOK. Flash mob e tradizion, gnûf e vieri metûts insiemit di une gnot magjiche: “la gnot dal agaçon” / I dissendents dai emigrâts in visite in Friûl / PAGJINE 6 – SLOVENIE. La Italie e “à fat scuele” in Slovenie… / AUSTRIE. Il rest che si clame Österreich / FRIÛL EUROPE. Tra il PE e il NPLD. Gnovis, domandis e prospetivis / PAGJINE 7 – Une specialitât simpri plui vitime dal neocentralisim / Politiche e identitât tal gnûf libri di Giorgio Cavallo / PAGJINE 8 – Viva Onde Furlan ancje chest an, ma il prossim? / MUSICHE. Manu Chao al sune furlan cui Playa Desnuda / PAGJINE 9 – Trop furlan te Joppi? / SIMPRI BOGNS. Pieri Pičul, Storie dal popul furlan, Reane 2012 / AL CINE CUN BETE. Rain Man / PAGJINE 10 – IL GRANT LUNARI DAL FRIÛL. Lui / GLESIE FURLANE. E il Messâl par furlan ce fin aial fat? / IL FERÂL. I FURLANS E IL TEMPLI. Coordenadis gjeografichis (seste pontade) / PAGJINE 12 – 1914-2014 IL CENTENARI DES BAUSIIS E DE VERGOGNE. La armade dai fruts pierdûts /
*** I articui a son disponibii fracant sul titul. Buine leture.
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


c: text/html

text:
CCASZ: A ben scomençâ
MIERCUS AI 23 DI SETEMBAR 2015
VOT E MIEZE SOT SERE
VILLA DORA
SAN ZORZ
O vin metût la gnove su la pagjine facebook di Contecurte (a proposit, la vêso plasude? Vêso invidât i amîs in ostarie? su mo su, che o vin di cressi 🙂 ) e al è ancje nassût l’event facebook par chei che a àn voie di partecipâ e fâ partecipâ, ma us contìn alc ancje chi de prime serade di cuatri par imparâ a scrivi e preseâ lis contis curtis.
A conduzi al sarà il nestri Ostîr, e a lei, nancje a dîlu, il famei de Ostarie, Checo Tam, ma nol baste, o vin domandât jutori a Michele Londero, atôr de clape teatrâl di Glemone Dret & Ledrôs e o vin ancje un rinfuarç musicâl furlan e dut di scuvierzi cun In 2 rive no tocje.
Vonde cussì?
No!
O vin fat lis robis in grant. O vin un scritôr, un dai nestris contecurtârs plui preseâts, che nus à regalât rubrichis bielissimis come “La conte misteriose” e contis une vore bielis. O cjacarìn di Gianfranco Pellegrini, che nus regalarà cualchi peraule propit in bande de serade.
E se no vês vonde o vin ancje dai esperts che o clamarin a rispuindi ducj ae stesse domande: Parcè scrivi contis curtis par furlan? Miercus al tocje a un espert di marketing e a un scritôr professionist une vore braurin.
Il teme de serade, prin dai cuatri pas che o spiegarin cun esemplis, par podê scrivi des bielis contis curtis, al è A ben scomençâ, ven a stâi trop che al è impuartant l’inizi de conte e il titul intune conte curte e soredut in chês curtissimis.
Il dut intune iniziative che e à voie di meti dongje la leteradure curte, la didatiche narative e la lenghe furlane. Vigneit, plaseit, condivideit.

robotstxt: allowed

filter: keep


text:
I nimîs dal popul furlan
Su la sô strade il furlan al à vût disgraciis e gredeis di ogni fate, e ancje int di chenti e difûr, che e à cirût di fâlu inçopedâ.
Magari cussì no, chei che a cirin di fâlu inçopedâ no son finîts e a ’nd è ancjemò te nestre ete.
I umign nus interessin, ma ancjemò di plui lis dutrinis che a puedin fâ inçopedâ il furlan; chês a mertin mostradis a dêt: se no, ce cuintristorie saressie la nestre?
No pratindìn di contâlis dutis, nus baste pandi chês che a son plui di mode.
Il sotanisim al à cetantis lidrîs tal nestri Friûl: si pues ancje cjatâ il parcè te nestre storie di popul paronât di altre int; i furlans a àn vude la disgracie di scugnî supâ, dopo dal 1420 fint in dì di vuê, un paron daûr l’altri.
Ma nol è dut: ai furlans, contadins prin e po ancje ai operaris, ur è stât metût tal cjâf che a son nassûts par servî, par tirâ il cjâr, par migrâ, par fâ i soldâts, par paiâ a orari fogatics e dazis.
Ur è stât predicjât che il lôr onôr al è:
– tal slumbriâsi a sun di lavorâ;
– tal jessi laudâts dai parons, parcè che a lavorin plui di chei altris;
– tal tignî dûr sul front e mai molâ;
– tal proviodi di bessôi par no dâ fastidi a chei altris;
– tal paiâ e tasê.
Ur àn metût tal sanc che fâ cussì al è onôr e virtût. Diu nus vuardi a protestâ!
Se cualchidun ju stice a dismovisi, chel:
– al è un rivoluzionari;
– ur fâs pierdi la stime di chei che ju doprin;
– al è un nimì de patrie;
– al ruvine i furlans.
Cun amigos di cheste fate il furlan si è lassât doprâ:
– al fâs une vite tremende a alçâ il cjâf e a pratindi ce che al à dirit di vê;
– parfin te sô lenghe il «dirit» al à finît par miscliçâsi cul dovê.
Si sint plui in bas di chei altris, cualchi volte fint a preferî il stranîr al fradi furlan che i sta dongje.
Un popul, cuntune scuele come cheste, al servìs chei che lu doprin, che a son simpri pronts a tornâ a bati la solfe, a tignîlu sot e cuiet, a fâi viodi che al è ben jessi bogns e tasê, che al è miôr ubidî e no pratindi.
Jessi bogns cussì al è jessi sotans.
Nimîs cussì a son ancjemò plui pericolôs cuant che si presentin tant che furlans! a son i nestris nimîs plui trements, par solit parons dai gjornâi, dai bêçs e dai puescj di lavôr.
Se il furlan al stente a movisi, se al somee no inacuarzisi dai pastiçs de politiche, se si lasse doprâ, la colpe a son lôr, i semenadôrs dal sotanisim.
Cussì no si ribele di scugnî dopra une lenghe foreste par paiâ lis tassis, par lâ in tribunâl, par lâ a scuele, par lei il gjornâl, par fevelâ di robis seriis, par preâ…
Cussì fevelâ talian o venit al crôt che al tegni sù, e ciertis marutis a tirin sù par talian la canaie par che al vali di plui une altre dì.
O sin stâts cence remission tocjant il cantin dal sotanisim, ma al coventave, par sburtâ il furlan a vantâsi no a vergognâsi di jessi furlan.
I parons dal vapôr de politiche in Friûl a son agnorums che a comandin di:
– sacrificâsi par la Italie;
– patî pe patrie;
– molâ i propis interès par lâ dacuardi cun chei altris.
Il furlan al à simpri di salvâ alc o cualchidun, par chel nol à mai di fâ ce che al va ben par se.
E no dome un partît o chel altri: a tirin ducj di chê bande: i blancs par salvâ la religjon o l’amôr dal prossim, i ros pal ben dai operaris de Italie, dal mont o de rivoluzion e altris parcè che ur torne cont.
E chei che a disin che e je ore di gambiâ a son cjampaniliscj, separatiscj, austriacants, indaûr, parcè che a pratindin masse.
Une politiche cun chest velen intorsi e inçussìs la int, le imbroie.
Ma te storie si cjate plui di une volte che la rabie dal pazient e je deventade la piês di dutis!
I furlans de ultime ore a son chei che dopo vê cirût di disvieçâ chei che a cirin di dismovi la cussience nazionâl furlane a tentin di metisi intor la piel di furlans.
Prin si bute jù par podê sfracaiâ sul nassi; po si cîr di comprâ i aversaris e di impiâ il fûc tra di lôr; e tal ultin, se a tegnin dûr, cjapâ sù lis lôr ideis par smamîlis, sicu il lôf de flabe che si è metude intor la piel dal agnel. Il lôf cu la piel di agnel nol pues jessi un amì.
In Friûl no si pues crodi a ciertis «convenzions». Se si lei cu la lint cierts articui dai gjornâi, si inacuarzisi che a fasin fente di jessi furlans, par tornâ a inçussî i furlans.
Chei che a laudin masse a vuelin ingjanâ; chei che a plantin il mâl a vuelin indurmidî; nus tegnin cuiets come fruts che si ur conte chê dal ors.
Ta nestre ete, dopo dal taramot, il pericul al è chel dal lôf che al vûl pandisi agnel…furlan.
Podìno sperâ te glesie furlane che, deventant un tic plui furlane, e dopri cun scletece la piel dal agnel?
I forescj, che a vegnin a implantâsi in Friûl cun chê di no deventâ furlans e cjapâ sù il nestri mût di vivi e di fevelâ a son nimîs dal Friûl, sul stamp dai romans di une volte che, là che a son rivâts, a àn displantade la int che e jere prime.
Une sdrume di chescj forescj a rivin tant che impiegâts dal stât talian par aministrâ il nestri popul.
Tai tribunâi, tai polizais, tai carabinîrs, tai uficis, tes scuelis i forescj a son deventâts o a stan deventant la maiorance.
Se si fâs un salt di là dal confin, no rivin adore di capî che no sein furlans ducj o cuasi ducj chei che a lavorin tai uficis, tes scuelis e tai argagns dal stât. Ma tant il stât talian al à masse ce gambiâ, e cuissà se al rivarà a mendâsi prin di murî!
Il mâl al è tal forest che no si adate a deventâ furlan; se lui o i siei fîs a vuelin bon al Friûl no son nimîs, ma nestris amîs che a finaran cul zovânus…deventant furlans.
A ’nd è ancje forescj di cheste fate: chei che o vin dite prin a restin un pericul pal Friûl, che nol pues no sintîsi colonizât de lôr prepotence.
pre Josef Marchet e pre Checo Placerean
I CLASSICS. 19 – CUINTRISTORIE DAL FRIÛL La albe de nestre Patrie............
I nimîs dal popul furlan


text:
Pre Toni nol è plui15 di Mai 2007
Articul tirat fûr dal mensîl “La Patrie dal Friûl” n. 5 dal mês di Mai dal 2007
Il Friûl si è fermât par saludâ pre Toni.
Un mâr di int al è rivât a Visepente ai 25 di Avrîl par dâi l’ultin salût a pre Antoni Beline, che li al jere rivât ai 22 di Jugn dal 1982, dopo vê tignût par 14 agns li parochiis di Val, Rualp e Treli in Cjargne, che tant al amave.
Pre Toni Beline al è mancjât denant de glesie di Visepente vie pe gnot tra i 22 e i 23 di Avrîl par une crisi respiratorie. Al jere nassût ai 11 di Fevrâr dal 1941 a Vençon.
Vuê in Patrie si sintìn ducj vuarfins e il Friûl al è plui puar.
O vin pierdût une grande persone, une inteligjence fine, un furlanist che cun passion al à puartât indevant la lote par un Friûl plui furlan.
Joibe ai 19 di Avrîl o vevin stât a cjatâlu a cjase sô: al jere di pôc tornât a cjase dal ospedâl…
Al jere strac, ma nol veve voie di fermâsi: simpri a pensâ a progjets, ideis, il numar di Mai de Patrie ancje se chel di Avrîl al jere a pene stât stampât.
Ma chest colp al à scugnût rindisi ancje lui: spirt libar, spirt fuart, spirt sclet, spirt furlan.
Musis cognossudis e mancul cognossudis, i amîs di simpri, che no lu àn mai lassât bessôl nancje cuant che lis gjerarchiis a àn cirût di incjantonâlu, ma soredut tante tante int e à jemplât la glesie e la place di Visepente pal so funerâl.
E duncj cuntun grop tal cuel, un grop grant come che a jerin grancj pre Toni e la sô sapience.
Al à celebrât il vescul emerit bons. Alfredo Battisti che al à ricuardât la sô figure «pre Toni al à savût disferenciâsi dentri de glesie e de culture furlane».
Te predicje, bons Battisti al à puartât la sô testemoneance «I disevin discomut come che discomuts a son i oms cun dotis gjeniâls e ecezionâls che mâl si adatin dentri dai confins de normalitât». Al à ricuardât ancje l’om di culture «Paron de lenghe furlane come che indi è pôcs» e la sô ativitât par puartâ la lenghe furlane ancje dentri de Glesie cu la traduzion par furlan dal Lezionari, dal Messâl e de Bibie «il so passâpuart pal paradîs» come che al à vût dit ancje il vescul bons. Pieri Brollo intune interviste a pene savût de muart di pre Toni. Ma significatîf al è stât il riferiment al libri di pre Toni che plui di ducj al à scjassât la gjerarchie eclesiastiche: «La fabriche dai predis», une critiche fuarte al ‘seminari dai siei timps. «Un libri» al à dit il vescul Battisti «che al à provocât tantis tension e reazions duris dentri dal mont de Glesie. Dopo che al jere stât publicât, cuant che o soi stât a cjatâlu mi à saludât cun Pacificusne ingressus tuus? e o ai capît che il so stîl polemic e jere la risulte di un amôr deludût». E pre Toni, che al veve une idee alte de glesie e de veretât, lu ritirà cuntune nobile letare scrite al consei prebiterâl, ma mai publicade, li che al motivave cheste decision «parcè che al veve constatât di vê fat patî cualchidun» al à ricuardât Bons. Battisti.
E cumò no nus reste che tirâ drets sul troi che nus à segnât, cirint di no pierdi la lûs dal so ferâl che nus mostrave la strade. Si sin domandâts ce fâ cun chest numar, stant che o jerin daûr a preparâlu cuant o vin savût de sô muart. Fermâsi? Butâ par aiar dut? No! Pre Toni al à vût fin sul ultin la fuarce di puartâ indevant «la barache» e duncje o vin decidût che par onorâ il nestri diretôr o vevin di puartâ insom ce che lui al veve progjetât ancje cheste volte.
La miôr maniere par ricuardâlu al è continuâ a lei lis sôs peraulis: propit «Ferâl» e sarès stade la sô gnove rubriche e che us metìn achì in bande. Cheste riflession e l’editoriâl che al à viert chest numar a son i ultins regâi che pre Toni nus à fat prin di lâ incuintri al Signôr.
Mandi pre Toni, predi a to mût par fortune dal Friûl. Grazie di dut.


text:
Lis gnovis dal Cirf
Cunvigne: Alba pratalia araba
Cunvigne su la leterature furlane, Udin, ai 26 di Mai dal 2010
Presentazion dai tescj "Mandi"
Udin, ai 28 di Avrîl dal 2010
Consegne atestâts master "Insegnâ in lenghe furlane"
1n di Avrîl dal 2010
Pes stradis di Europe
Udin, dai 25 di Setembar ai 5 di Otubar dal 2007
Lenghis vivis, int in salût
La comunicazion sociâl in lenghe minoritarie
Cunvigne ai 20 di Otubar dal 2006
Eurosuns e visions
Rassegne cinematografiche plurilengâl
Cunvigne: Nozione Friuli
ai 23 di Març dal 2006


text:
Il soreli, la atmosfere, la nature
Tai prins dîs dal mês di Fevrâr il soreli si cjate a mieze strade jenfri il solstizi di Unvier e l’ecuinozi de Vierte e al va indevant te sô corse viers il nord slungjant di un grum la durade dal dì.
Di un pont di viste atmosferic, Fevrâr al è il mês plui variabil di ducj, par vie che al pues puartâ ancjemò il grant frêt cun glace e nêf (Fevrâr piês di dut), o ben pandi zornadis clipis e plasevulis (a S. Valentin al cjante l’odulin) e il disglaçament di riu e torents. Dentri de tiere al tache a movisi il fûc de vite gnove e la nature e pant i segnâi dal disveâsi cul saltâ fûr de jerbe (Fevrarut, ogni jerbe il so cjavut), cu lis primis rosis (primulis e violis) tai ripârs soreglâts e cui svoi dai uciei za in amôr tai cîi limpits.
Voris dal cicli agrari
E va indevant la polse des voris agrariis, ma il contadin al tache a verificâ tal batût il stât dai imprescj e a viodi di ogni pussibile necessitât (massime a sistemâ e a justâ la cjase e la stale in spiete di tacâ di gnûf lis voris in campagne). In ocasion de Madone Cereole, o ben dal divisori dal Unvier, al va indevant cuntun control de situazion des scortis, sigurant che a sedin consumadis dome de metât, par podê rivâ cun chei altris prodots ingrumâts (prodots de tiere, mangjantive conservade fin ae fin dal Unvier, vin pai oms, blave e cereâi pai animâi de stale e dal curtîl, legnam, torbe e cjarbon pal riscjaldament). Chei che no lu àn za fat in Otubar e Novembar, cumò a fasin la cuinçadure des vîts, fasint però atenzion aes zulugnis noturnis e aes ultimis glaçadis. Tai cjamps, tai podês e tai orts, dopo une biele netade dai fonts di plante fûr gjavant barascjam e sterps, si fâs la svangjadure, par sigurâ lûs e aiar ae tiere, e la coltade dai terens cun ledan. Tai orts parâts lis feminis a semenin selinos, cevolis, ravanei, pomodoros, bledis, carotis, cesarons, savôrs, basili, pevarons, melanzanis e si plantin rosmarin, salvie, tim e mazorane. Tai zardins a vegnin fatis lis cuinçaduris des plantis e il tai des menadis, a vegnin regolâts e solçâts cisis, arbuscj e simpriverts. Te cjanive il contadin al ten simpri di voli la maturazion dai vins e il lôr travâs tes zornadis limpidis e frescjis, al da aiar ai locâi li che si tegnin i vins, la cjar purcine insacade, i formadis e i altris prodots conservâts pal lunc Unvier. E va indevant la cuinçadure des vîts tes zornadis plui favorevulis, cu la colte e la risistemazion dai pâi di sostegn. ❚
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Ai prins di Avost a Aquilee e à vût grant sucès la proiezion dal docufilm di Marc D’Agostini, Patriae, viaç tal Patriarcjât di Aquilee. La storie di cheste grande istituzion e ven contade traviers de scuvierte che a ‘nt fasin une fantacine e so pari. No son avonde lis informazions che la frute e tire jù dal ordenadôr: si lasse cjapâ de curiositât di lâ a viodi sul puest lis olmis di chê gloriose ete furlane. E alore vie a Aquilee a scrutinâ i mosaics de basiliche e i sgjâfs archeologjics, ma ancje a S. Zorç de Richinvelde par viodi il puest dal sassinament dal patriarcje Bertrant, a Udin par amirâ lis pituris che a ricuardin chel brut fat di sanc, fin ai cjistiei des culinis come Ruvigne.
◆ So pari le compagne, le jude cun altris informazions, ma ancje lui al à ancjemò tant ce imparâ. Framieç di chest viaç si zontin moments di aprofondiment, cu lis intervistis ai esperts di storie, di musiche, di tradizions, di art.
◆ Il regjist al slizerìs il clime seriôs de ricercje storiche, contaminant i gjenars e i lengaçs dal cine. Al dopre, par esempli, il fumut par contâ dai lavôrs pe costruzion dal grant cjampanili di Aquilee (di pierdi i voi a cjalâlu une clare matine sul cricâ dal dì) de bande dal patriarcje Popon, che no si rint cont dal tesaur di mosaics che al è daûr a sepulî par simpri sot di chês pieris. Al dopre une sorte di ‘flash-back’ cuant che Caroline, la frute, si piert a cjalâ intun vueit che nol è vueit, ma plen dai personaçs dal passât, che a dialoghin fra di lôr.
◆ Il film al è par furlan, ma a son ancje parts par talian (in plui dai sottitui), une cjançon in ocitan (cjantade di un grup in costum tradizionâl), cence contâ lis maglis di todesc sul talian di Popon.
◆ La realizazion filmiche di chest documentari e mostre a clâr la impuartance che il Patriarcjât al à vude par cirche cuatri secui. Al jere une entitât religjose, ma ancje civîl e aministrative. Dal pont di viste religjôs al veve une sô liturgjie e une sô interpretazion des scrituris, une vore plui vierte di chê romane che e à finît par prevalê. La rêt di Jone, intai mosaics de basiliche, e cjape dentri ducj i oms e lis feminis, nol impuarte se a jerin gentili, vâl a dî no ebreus. E nol impuarte nancje se a jerin di altris religjons. No par nuie il Friûl al jere tiere li che si miscliçavin etniis, culturis, lenghis. Il puart di Aquilee al jere colegât cun Alessandrie di Egjit di une sorte di servizi di linie, cun nâfs che a levin indevant e indaûr une volte ogni mês (il viaç al durave trê setemanis). Al ven di domandâsi ce cors che e varès cjapât la storie no dome dal Friûl, ma di dute la cristianitât se il schisme dai Trê cjapitui al ves vût un altri esit. In chê vicende (secui VI e VII) che e viodè une part des glesiis de Italie dal Nord e dai Balcans fâ riviel cuintri di Rome, il rûl dai vescui di Aquilee al fo determinant.
◆ La storie no si fasile cui ‘se’, al è clâr. Ma il film al à il merit di tirâ fûr cuistions che a domandin aprofondiments e riflessions de bande di chei tancj che, chê altre sere, a jemplavin place dal Cjapitul e ancje place dal Patriarcjât (potence de tecnologjie!). Un biel messaç di furlanetât che al è stât metût in evidence ancje dai salûts des autoritâts presintis e intal dialic tra il regjist e Agnul Floramo ae fin de proiezion. ❚
“Patriae”, un film sul Patriarcjât spiegât ai furlans plui zovinsLaurin Zuan Nardin
Ai prins di Avost a Aquilee e à vût grant sucès la proiezion dal docufilm di Marc D’Agostini, Patriae, viaç tal Patriarcjât di Aquilee. La storie di cheste grande istituzion e ven contade traviers de scuvierte che a ‘nt fasin une fantacine e so pari. No son avonde lis informazions che la frute e tire jù dal ordenadôr: si lasse cjapâ de curiositât di lâ a viodi sul puest lis olmis di chê gloriose ete furlane. E alore vie a Aquilee a scrutinâ i mosaics de basiliche e i sgjâfs archeologjics, ma ancje a S. Zorç de Richinvelde par viodi il puest dal sassinament dal patriarcje Bertrant, a Udin par amirâ lis pituris che a ricuardin chel brut fat di sanc, fin ai cjistiei des culinis come Ruvigne.


text:
Si cjante un furlan popolâr, come chel che si cjacare di une bande a chê altre da la Patrie. Chel di Cormons e chel da la Cjargne. E si fevele di amôr, di fats ispirâts ae croniche, di integrazion. E je in vore la edizion 2010 dal «Festival da la cjançon furlane»: dai 49 tocs rivâts a la organizazion, a son stâts sielts 19 (chei scrits te tabele). I artiscj in gare a son impegnâts tra laboratoris formatîfs e cors di tecniche vocâl parcè che dome i plui brâfs a rivaran a la serade finâl, ai 2 di Otubar, dulà che si cognossarà il vincidôr.
Il Festival, nassût tal 1959 a Pradaman par cure de «Scuele libare furlane» e gracie a la volontât di esperts da la lenghe e da lis tradizions furlanis come Domenico Zanier e Tarcisio Todaro, al à vivût moments di popolaritât e agns di cidinôr. Come che si pues lei sul sît uficiâl dal festival (www.festivaldellacanzonefriulana.it), lis ultimis dôs edizions, tignudis li dal palasport Carnera di Udin, a son datadis 1980 e 1986.
Chest an si torne, duncje, a dâ flât a la vôs furlane, sot la organizazion dal comun di Pradaman in colaborazion cu la Aster Noi Cultura, l’Arlef, la Regjon e la Provincie. I plui grancj artiscj dal panorame musicâl a àn partecipât a lis selezions. «Plui di cualchi non famôs al è stât scartât – al spieghe il mestri Valter Sivilotti, diretôr artistic – ma dut câs in gare a son cjantants come Maieron, Burtone, Giavitto e Driussi». Ma cui sono i «grancj» scartâts? La curiositât e vignarès a ducj. No si san, o miôr, no si puedin savê. La organizazion e l’ufici stampe, interpelâts da «La Patrie dal Friûl», no àn fat vê la liste dai 49 autôrs che a àn mandât il cd par concori al festival.
Fevelìn alore di chei che a àn passât il prin scjalin. A son ancje tancj zovins, come Giulia Daici di Dartigne, Elsa Martin (che chest an e à partecipât a lis selezions di Sanremo Nuova Generazione cuntune cjançon propit par furlan) e Lodovica Comello, di S. Denêl, che a 19 agns e pues dî za di sedi stade la protagoniste dal musical «Il mondo di Patty», in tour par ducj i teatris di Italie. «Tal nestri concors e vinç la cjançon no il cjantant e la interpretazion – al va indevant Sivilotti –, il nestri obietîf al è chel di promovi la marilenghe, cence prejudizis o palets. Par cualchidun e je la prime cjançon par furlan e o soi content parcè che e à vint la marilenghe vere, chê tabaiade e vivude, e no chê didatiche e ricercjade».
Cuai sono i temis dai tocs? «I solits, dal amôr ai sintiments – al conte il diretôr artistic – cualchidun al à tocjât chel da la integrazion tra diviersis razis, altris a àn cjapât il vie partint di un fat che al è sucedût pardabon di recent». E il furlan come lenghe di difindi? E il furlan par contâ i furlans e la lôr tiere? Almancul di sorpresis dal ultin minût, no sintarìn cjançons in gare impegnadis in chest sens.
La serade finâl e je in program ai 2 di Otubar, al teatri «Giovanni da Udine». I finaliscj a saran compagnâts de orchestre sinfoniche dal F-VJ intune serade vierte a ducj.
Valentina Pagani
CULTURE – Al torne il Festival de cjançon furlane............
Si cjante un furlan popolâr, come chel che si cjacare di une bande a chê altre da la Patrie. Chel di Cormons e chel da la Cjargne. E si fevele di amôr, di fats ispirâts ae croniche, di integrazion. E je in vore la edizion 2010 dal «Festival da la cjançon furlane»: dai 49 tocs rivâts a la organizazion, a son stâts sielts 19 (chei scrits te tabele). I artiscj in gare a son impegnâts tra laboratoris formatîfs e cors di tecniche vocâl parcè che dome i plui brâfs a rivaran a la serade finâl, ai 2 di Otubar, dulà che si cognossarà il vincidôr.


text:
dimarts, de juny 24, 2008
E al cjalt al è rivât
Eh, no si podeve sperâ tal frêt fin in Avost... jo o ai scuasit finît la tesi, mi mancje pôc, une setemane e podaressi siarâ dut... invezit la date e je si 25 di Lui... ce coions. Tornarai sù une setemane, par polsâ un pôc... chê altre sere super incident apene finide la partide de italie, un, secont me cjoc disfat, al à disfat dôs machinis parchegjadis.... un biel pôc di dans. E dopo al è rivât un amì di chel che al guidave e nus rompeve i cojons disint che o vevin di lâ cjase e di fânus i cazzos nestris... stavin par pestâsi, si sin fermâts just un moment prime. Jo podi sta su la strade fin cuant che uli, no tu sarâs tu a parâmi vie. deficients
Etichetis: seradis, timp, universitât
dilluns, de juny 02, 2008
Serie A
No soi un super apassionât di balon, ma in Italie tu scugnis jessilu un pôc... îr mi soi fat i festegjaments pe promozion dal Bologna in Serie A... cussì mi podi viodi lis partidis che jo soi a stâ te zone dal stadi ;-)
Pe lauree, sin simpri di plui viers Lui... po ben
velu un toc dal corteo...
Pe lauree, sin simpri di plui viers Lui... po ben
velu un toc dal corteo...
Subscriure's a: Missatges (Atom)


text:
«Cjasa / dai Cuntins / comuniscj / scomunicâts / Pasca / a benedî li cjasis / al plevan sul porton / Podio vignî / l’agna Griselda: / la puarta di Cuntin / a je simpri stada viarta”.
Carmelo Contin, daspò di une vite di impegn sociâl, politic, culturâl, si à inacuart di vê tantis robis di podê contâ e ancje di sei bon di contâlis in poesie. Ma no vin di cirî in chest librut di cuasi 100 pagjinis publicât de Kappa Vu (33 composizions furlanis cu la traduzion taliane in bas des pagjinis) il viers otonari o chel endecasilabi, o une cualsisei metriche. La poesie di Contin e je sintesi, e je la peraule ugnule che e dîs tant. E alore lis storiis di vite che al conte a son flash che a vierzin une prospetive su la realtât storiche. Realtât dure sicu che e jere dure la tiere che a vevin di svangjâ i spondins (chei che a prontavin lis fuessis, i fossâi), pesante la glerie che a vevin di cjariâ i cjaradôrs, lungje la fadie dai falçadôrs e dai muredôrs, mareôs il pan dai emigrants.
E, come se nol fos vonde dut chest tribulâ, ve che e ven dongje la vuere. Che i puarte vie a Carmelo un fradi e che e semene muart e distruzion scuasi in ogni famee furlane (baste pensâ ae teribile campagne di Russie). Sclesis, insome, chei tocuts di len che a son bogns di impirâsi pardut, massime sot des ongulis, li che a fasin un mâl boie. Al vignarès di dî che Contin al à propit chê di meti sclesis intes ongulis dai siôrs e dai potents, par che si rindin cont che la lôr ricjece e nas intal sanc de puare int. Int che e à une dignitât sclete e vere ancje inte miserie.
No mancjin nancje moments lirics, tant che la vision de “gardelina muta” che e lasse il cîl vedul dal so cjant, o ben la Tiara che e à bisugne di jessi medeade par podê continuâ a zirâ. E no mancjin nancje riferiments ae atualitât: la ultime poesie e à par titul “Giulio” e no coventin altris peraulis par capî che e fevele di chel puar zovin che al rapresente une feride vierte no dome pe sô famee, ma par ducj chei che a àn fam di veretât.
Il libri al è insiorât di une presentazion di Mario Matassi e di vot dissens o fotografiis in teme perfet cui contignûts che il libri stes al trate. ❚
Laurin Zuan Nardin


text:
Laurenzi
Il Laurenzi al è l’element chimic de tabele periodiche, che al à come simbul Lr e come numar atomic il 103. Al è un element sintetic, radioatîf, di vite curte, transuranic, che al aparten ae tieris raris. Il laurenzi al ven sintetizât partint dal californi e nol à aplicazion pratichis
Carateristichis[cambie | modifiche il codiç]
L'aspiet visibil dal laurenzi al è scognossût, ma al è probabilmentri di colôr blanc-arint o grîs, e metalic. Pôc si sa des propietâts chimichis dal laurenzi, ma un prin studi su pôcs atoms al à mostrât compuartaments simii ai atinidis.
Il laurenzi al è ancjemò dispes associât ae serie chimiche dai atinidis inte tabele periodiche. Purpûr, al contrari des altris tieris raris, l'element 103 al è dal bloc d, par cui par solit si lu met in cheste serie chimiche.
Storie[cambie | modifiche il codiç]
Il laurenzi al fo sintetizât pe prime volte di Albert Ghiorso, Torbjorn Sikkeland, Almon Larsh e Robert M. Latimer ai 14 di Fevrâr 1961 tai Berkeley Radiation Laboratory (che vuê si clamin Lawrence Berkeley National Laboratory) jenfri de Universitât di Berkeley in Californie. Al fo prodot bombardant 3mg di materie componude di 3 isotops dal californi, cun jons di bôr-10 e bôr-11, dentri dal Aceleradôr Lineâr di Jons Pesants (HILAC).
I nuclis trasmutâts, deventâts eletricamentri cjariâts, a forin riclamâts cuntune atmosfere di eli e metûts adun suntun nastri condutôr di ram. Chest nastri al fo po spostât par posizionâ i atoms tirâts dongje devant di une serie di rilevatôrs a stât solit. La clape di Berkeley e ripuartà che l'isotop 103-257 al fo rivelât in cheste maniere e al decjadè mandant fûr une partesele alfa a 8,6 MeV cuntune emivite di 4,2 seconts.
Intal 1967, i ricjercjadôrs di Dubna, in Russie a segnalarin che no rivarin a confermâ come 103-257 l'emetidôr de partesele alfa cun emivite di 4,2 seconts. Cheste assegnazion e je stade cambiade in Lr-258 o Lr-259. Undis isotops dal element 103 a son stâts sintetizâts, di cui chel che dure di plui al è il Lr-256 cuntune emivite di 216 minûts (po al decjât intal nobeli-256). I isotops dal laurenzi a decjadin par mieç di emission alfa, fission nucleâr spontanie o cature di eletron (ordin dal plui comun a chel mancul comun).
La origjin dal non, preferît de American Chemical Society, al è la figure di Ernest Lawrence, inventôr dal ciclotron. Il simbul Lw al fo doprât intai prins moments, par daspò jessi cambiât in Lr intal 1963. Tal Avost dal 1997 l'International Union of Pure and Applied Chemistry (IUPAC) e à ratificât il non Laurenzi e il simbul Lr dilunc un incuintri a Gjinevre, in Svuizare.


text:
Ansfrit (… – post 698), vuerîr langobart e siôr dal cjistiel di Reunie (Ruvigne), al è stât il protagonist di une storie grandiose e pôc studiade. Profitant dal fat che il duche dal Friûl Rodoalt si jere slontanât di Cividât, tal 695 al cjapà la corone dal Friûl, obleant il stes duche a scuindisi a Pavie, capitâl dal ream, par protestâ devant dal re Cunibert. Ansfirt no si sarès contentât dal ducât furlan, ma al varès volut deventâ il re di dute la Langobardie, svindicant la specialitât di une tiere che fo la prime a jessi sielzude di Alboin, tal 568. Ae fin, bandonât di ducj e isolât intune conzure, lu faserin presonîr e lu svuarbarin devant dal re, a Verone.
Infin, lu condanarin a jessi esiliât. Probabilmentri al è muart tal cjistiel di Ruvigne e cun lui il progjet di une tiere langobarde guviernade di un nobil di chenti. ❚
✒ Agnul Floramo
IL PERSONAÇ STORIC. Ansfrit............
Ansfrit (… – post 698), vuerîr langobart e siôr dal cjistiel di Reunie (Ruvigne), al è stât il protagonist di une storie grandiose e pôc studiade. Profitant dal fat che il duche dal Friûl Rodoalt si jere slontanât di Cividât, tal 695 al cjapà la corone dal Friûl, obleant il stes duche a scuindisi a Pavie, capitâl dal ream, par protestâ devant dal re Cunibert. Ansfirt no si sarès contentât dal ducât furlan, ma al varès volut deventâ il re di dute la Langobardie, svindicant la specialitât di une tiere che fo la prime a jessi sielzude di Alboin, tal 568. Ae fin, bandonât di ducj e isolât intune conzure, lu faserin presonîr e lu svuarbarin devant dal re, a Verone.


text:
Remo Cacitti, natîf di Tumieç, al insegne ae “Statâl” di Milan. Cun lui o vin fevelât dal libri fat cun Augias “Inchiesta sul cristianesimo. Come si costruisce una religione“, ma ancje de sô passion pal Friûl che i è simpri leât: fra lis altris robis al è un membri di Glesie Furlane
Prof Cacitti, “docente di Letteratura cristiana antica e Storia del cristianesimo antico all’Università degli Studi di Milano”, ma di origjin cjargnele. I Cacit a son di Tumieç: cemût isal rivât a Milan?
Jo o soi nassût a Tumieç, ma gno pari al jere tal esercit e duncje o vin zirât un tic dut il Friûl, fintant che si sin stabilîts a Vençon, li che e je la cjase di famee. O ai fat il liceu classic a Udin e dopo o soi lât a studiâ ae Catoliche di Milan. Gno pari al veve plasê che o studiassin, e duncje mi à simpri incoragjât. Bisugne ancje dî che no ai mai pesât tant sui conts de famee, parcè che o rivavi simpri a otignî la borse di studi.
Une volte laureât, o pensavi di tornâ a insegnâ in Friûl, no ai mai vude chê di fermâmi a Milan. O vevi ancje otignût une suplence in Cjargne cuant che, tal Novembar dal 1971, la Universitât mi à clamât e o soi restât a Milan fin cumò…
Però il leam cul Friûl no lu à mai molât, lui al fâs part ancje di Glesie Furlane. Cemût isal jentrât te socie?
Al è sucedût chê volte dal taramot, sburt di rignuviment ancje culturâl par nô furlans. Jo o ai fat part dal grup che si è batût – cuintri ducj! – par tornâ a fâ sù Vençon come che e je cumò, rispietant la disposizion antighe. E Glesie Furlane e jere coinvolzude ad in plen te operazion. In particolâr, o vin fate la ricostruzion par anastilosi (piere par piere, ndr) dal Domo: 4000 pieris metudis tal puest precîs di prime. Une operazion titaniche che nol crodeve nissun che o saressin stâts bogns di fâ.
Cemût ise nassude la colaborazion cun Augias?
Mi veve invidât a une pontade de sô trasmission, parcè che al veve cualchi gno studi. E je nassude une simpatie, di fat mi à invidât une altre volte in trasmission. Infin, mi à clamât cu la idee di chest libri.
A proposit dal libri, prin di dut la domande classiche: Jesù isal esistût pardabon?
Nol è nissun dubi che al sedi esistût: a esistin testemoneancis fûr dal cristianisim, e je une cuestion esauride za de fin dal Votcent.
Cemût considerâ dutis lis varis liendis che lu disin maridât, sapulît tal Kashmir, e par ultimis chês metudis tal film “The Da Vinci Code” (“Il Codiç Da Vinci”)?
Su la sô vite no vin nuie di sigûr: i Vanzelis a son un anunci, no libris storics. In chê volte, un fantat judeu che dopo dai vincj agns no si maridave al vignive convocât dal rabin: e jere une robe strane, insome. Si stave slargjant, però, la aseticitât, massime te comunitât judee dai Esseni. Pensìn ancje ae figure di Giovanni il Battista. Facil che al podeve jessi stât no maridât, duncje. Pal rest des contis che si sintin, stant che no si san grandis robis de sô vite, chest si preste aes invenzions plui varis.
Cemût nassie une religjon, o come che al è scrit tal sottitul dal libri, cemût che “si costruìs”?
Achì bisugne fâ une precise distinzion par no confondi i doi tiermins: la nassite de religjon cristiane e je dade de resurezion di Jesù Crist; la costruzion e je l’agjî uman di conseguence di bande di chei che a àn fede te resurezion. Par spiegâi miôr il concet o doprarai un esempli che o fâs cui miei arlêfs. Cuant che un si inamore, nol è pussibil regjistrâ l’inamorament. Invezit al è pussibil viodi lis conseguencis: il fantat nol studie, al è dispès distrat, i rapuarts cui gjenitôrs a deventin di insoference… Dutis provis di inamorament inecuivocabilis, che duncje a testemonein l’aveniment di une robe che no si pues descrivi. Dî che une robe no je storiche, nol vûl dî che no je sucedude: la storie no pues regjistrâ l’inamorament. Tal libri, jo o feveli di chel che si pues studiâ, o ben des conseguencis de nassite de religjon: la sô costruzion, apont.
Ce disial des critichis che al à vût il libri di bande dai ambients catolics? Cualchidun al dîs che il bersai al sarès Benedet XVI. Massimo Introvigne, su “Avvenire” al dîs che lui si basarès nome sul sproc dal archeolic e storic francês Salomon Reinach (1858-1932) “mentre la fede dice “io credo” la scienza della storia delle religioni, fondata su “fatti certi”, può dire con orgoglio “io so””, come se la storie e fos la uniche in stât di dî cemût che al è nassût il cristianisim…
Che il bersai al sarès il Pape, no mi met nancje a contestâlu: assurt. Ricevi critichis nol fâs mâl, cul pat che e sedin a plomp, ven a stâi che mi contestin la part storiche. Cualchidun mi à “salvât” me e “condanât” Augias, ma no concuardi: il libri al è di plante fûr di ducj i doi. Pal rest o scuen tornâ a ripeti il concet spiegât parsore: come che al dîs Reinach, la storie e pues dîsi braurose di fondâsi su fats, il plui pussibil obietîfs. E al è un just orgoi, chel di scuvierzi e di contâ fats storics. La veretât e je une altre robe, al è un concet di cirî in ambient filosofic.
Fevelant di glesie di chenti: la glesie di Acuilee, vevie pardabon une sô origjin autonome di Rome?
O vin plusoris indicazions che il cristianisim a Aquilee al sarès di derivazion Africane o de Asie minôr. Jenfri i siei rîts, o cjatìn la lavande dai pîts che e derive de Anatolie (cumò Turchie, ndr) o la benedizion de aghe di divignince Alessandrine (di Alessandrie di Egjit, ndr). Dut chest al rivà vie aghe, midiant di marinârs e di comerciants, stant che Aquilee e je stade un dai plui grancj puarts par secui. Magari cussì no, no cate i studis di Biasutti, Pressacco e Jacumin – straordenari il so studi interpretatîf dai mosaics de basiliche – al è tant inmò di discuvierzi.
Vignint ai nestris dîs, pre Checo e pre Beline volevino jessi i Lutero dal Friûl? Glesie Furlane aspirie a creâ une sorte di religjon protestant furlane, separade di Rome?
Par cont dal “protestantisim” di pre Checo e di pre Toni la acuse e je ridicule: no esistin nancje plui motîfs di separazion jenfri catolics e protestants. Aromai i cantins di difarence a son ducj colâts. Cheste robe che esistarès une glesie “romane” principâl rispiet a chês altris al è un concet di plante fûr tridentin (che al diven dal concili di Trent 1545-1563, ndr). Prime, dutis lis varis glesiis cristianis a erin compagnis e ancje cumò a laressin consideradis cussì, daûr dal ultin Concili. Glesie Furlane e je une associazion di predis e di laics che e opare tal plen spirt dal ultin Concili Vatican II: e je la glesie – in câs – che e sta tradint chel Concili. La fortune di Glesie Furlane e je che i siei membris a son predis e no teolics, se no a saressin stâts metûts a tasê.
Rapuarts jenfri religjons in dì di vuê: in passât sono stadis vicinancis di religjon come che si pues vê cumò in Italie pe presince di tancj imigrâts, cun moscheis dongje di glesiis? Cemût jerino gjestidis?
La uniche convivence stabile che mi ven iniment si è realizade in Turchie cul imperi Otoman: cuntun islam prevalent, ma une tolerance garantide dal stât. Turcs, Armens, Arabics, Grêcs, Ebreus: si diseve che a jerin i cinc dêts dal sultan; i cinc ambients nazionâi che su chei al jere fat sù l’ecuilibri sorenazionâl e intereligjôs dal Imperi de Miezelune. Di fat, la Europe e je simpri stade plui intolerante. Po dopo, clâr, o vin câs virtuôs intun contest intolerant, e intolerancis jenfri un ambient plurâl.
Dree Venier
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
La prime edizion di chest libri e je finide di lâ fûr di un pieç e plui di cualchidun al bramave di tornâ a vêle in man, cussì e je stade fate cu la gnove version, gambiade dome te grafiche e te presentazion, no tai contignûts.
I dissens di Gianni Di Lena, che di tant timp a caraterizin la grafiche da La Patrie, a fasin di suaze braurose ae ricercje storiche fate di pre Toni Beline tal 2001.
Une ricercje che no vûl jessi “la storie”, ma che e vûl contâ un toc di storie che pocjis voltis e je stade mostrade, ven a stâi cjalantle de nestre bande. Dut al partìs di cuant che tal 1751 pape Benedet XIV, la Republiche di Vignesie e la Regjine dal Imperi Austroongjarês Marie Taresie, a deciderin di fâ sparî 17 secui di storie. Un viaç te storie prime di chê date, par cjalâ lis dinamichis e lis resons – se cussì o volìn clamâlis – che a àn sburtât chei sorestants a decidi sul destin dal Patriarcjât milenari di Aquilee. Ancjetant impuartante e preseade e je la introduzion fate de professore Liliana Ferrari, docente ae Univiesitât di Triest te catedre di Storie de Glesie, che e met a fûc dut il contest storic di indulà che e partìs la descrizion di pre Toni. Un conta che al cjape par man il letôr e che lu sburte a pensâ fintremai e indulà che al sedi just messedâ politiche e pastorâl, culture e oportunisim. In fin, il lavôr di pre Toni al puarte une traduzion in furlan de bole papâl, Injucta nobis (chê che e met la peraule fin al patriarcjât) che e fâs capî avonde la volontât e lis motivazions uficiâls de glesie di chel timp tal volê sdrumâ la storie dal Patriarcjât di Aquilee.
Pre Toni al conclût, insom, cuntune provocazion che no pues no lassâ plui di cualchi domande, cuant che si dîs che murî par consunzion al pues jessi un fât normâl, ma che murî copâts nol lu è.
Il libri al fâs part de golaine Opera Omnia dedicade ae ristampe dai lavôrs di pre Toni, sostignude de Provincie di Udin. ■
Mauro Della Schiava
LA FABRICHE DAI… LIBRIS. La ristampe di Eutanasie di un Patriarcjât............
La prime edizion di chest libri e je finide di lâ fûr di un pieç e plui di cualchidun al bramave di tornâ a vêle in man, cussì e je stade fate cu la gnove version, gambiade dome te grafiche e te presentazion, no tai contignûts.


text:
08 dicembre 2008
Scritôrs o letôrs?
Un popul che nol lei, al è dificil che al tachi a scrivi. E je vere che magari autôrs di gale a son za rârs di se: tal articul si ricuarde Pasolini pe poesie, ma si dismentee pre Antoni Beline pe prose. Jo stes no ai rivât inmò a lei ducj i libris che al à scrit pre Toni. Trops di chei che a lei chest blog lu àno za fat? La rispueste a cheste ultime domande e je la rispueste secont me al parcè che i primis leteraris a son in crisi. Fintremai che no si varà un public di letôrs, al sarà dificil vê une cressite. E di chest no si pues fâ une colpe a la int. Ma no si pues sierâ i voi devant de responsabilitât di cui che al à la pussibilitât di produsi. Mi plasarès che ancje i autôrs a frontassin il marcjât dal libri in lenghe furlane e lu fasessin no contentantsi di produsi art, ma spindintsi par promovi la lôr produzion. Nol baste scrivi un biel libri se dopo nissun lu lei. E par tirâ dongje il letôr tocje ingolosîlu, magari prin cun alc di acessibil ancje in tiermins di lungjece e dopo lant a proponi tescj cun snait e cun elements che a podedin plasê ai zovins: tal cine par furlan si à viodût, ma te leterature mi ven tal cjâf Donald dal Tiliment, Niari, il stes pre Toni al scriveve "...et incarnatus est", test teologjic une vore profont e dificil, ma al veve tacât tradusint e proponint al so popul lis flabis di Fedro (il prin lavôr par furlan) o Pinochio o tescj man a man simpri plui articolâts. Dome puartant par man la int pas dopo pas, si podarà vê un public che al cres e al domande simpri plui libri e cun nivel simpri plui grant. Se invezit si bandone la int, no stin a lamentâsi se dopo i premis leteraris no vignaran plui assegnâts.
14 commenti:
- Christian Romanini ha detto...
-
Sul MV pagjine Marilenghe
MARTEDÌ, 02 DICEMBRE 2008
Pagina 15 - Speciali
La prose furlane e à bisugne di autôrs che a viodin lontan
RIFLESSION
di ANNA BOGARO
Ce sucedial ae leterature furlane contemporanie? Lis juriis a son in dificoltât: i plui impuartants premis leteraris regjonâi in lenghe furlane a tindin a no assegnâ il prin puest. L'ultin câs al è chel dal innomenât San Simon di Codroip, dedicât ae memorie di Agnul di Spere (Angelo M. Pittana).
«I vûl un furlan plui autentic», e à dit ai autôrs partecipants la presidente de jurie dal San Simon 2008, Franca Mainardis, che – ancje jê scritore – e ponte il dêt cuintri un ûs malsestât dai averbis li che la lenghe furlane par sô nature no ju ametarès. Ai gnûfs scritôrs si domande di tornâ a scuvierzi il repertori lessicâl, e ancje morfologjic, metût adun di secui di lenghe doprade ogni dì. «Il furlan nol à bisugne di lâ daûr des modis dal moment», al è stât dit simpri ae cerimonie di premiazion dal San Simon.
Si podarès fâ un grum di considerazions su chest sbassament di nivel segnalât tai premis leteraris locâi, scomençant dal fat che i scritôrs in marilenghe si contin cun numars pardabon piçui e tignint in cont che la alfabetizazion dai furlans e je une concuiste resinte.
Dongje di chest, o varessin di fâ une distinzion jenfri poesie e prose. Il nivel de poesie furlane nol è in discussion e al basti fâ il non di Pierluigi Cappello, che al à ricevût premis di gale ben al di fûr des frontieris de Patrie. Su la prose, invezit, la nestre leterature e sflade e no dome in dì di vuê: o vin une tradizion lungje e siore pe poesie cuant che pai romançs e pes contis lungjis l'elenc des oparis si scurte di brut. Chest, mi samee, al è un pont che al mertarès di lâ cetant in sot.
Si pues dî alc za subit sul rapuart fra langue e parole tai scrits leteraris furlans, o miôr su la atenzion gjenerâl che si poie par solit dome su la langue. Al è clâr che intune leterature in lenghe minoritarie l'aspiet linguistic al sei centrâl e anzit al deventi sisteme di riferiment condividût, ma nol pues justificâ di bessôl la cualitât di un test. Al reste di capî se ancje la parole dal scritôr e, plui a larc, i temis frontâts da la narative contemporanie par furlan a rivin a jessi al pas cui timps che o sin daûr a vivi e, soredut, al pas cu la buine leterature di ogni ete e di ogni cjanton dal mont.
Dut câs, al è un fat che dai agns Novante in ca, vâl a dî in agns di metude in vore di imprescj legjislatîfs che a prudelin l'ûs de lenghe a ducj i nivei, la leterature furlane no sta piç miôr, ni si viodin a cressi autôrs che i fasin fâ un salt indenant sot cualchi aspiet.
Forsit o vin dome di sperâ intun gnûf Pasolini, ven a stâi in cualchidun che al vegni a contânus ce che o vin sot dai voi e che no viodìn, e che lu fasi te nestre lenghe, cjapantle di imprest, savoltantle, imbastardintle ma doprantle, in muse a cualsisei tradizion.
- 8/12/08 17:26
- Sandri Carrozzo ha detto...
-
Par gno cont si à di dividi la legjislazion e la produzion leterarie: ce vuelial dî che no si viôt un miorament de leterature di cuant che a son lis leçs di tutele?
Se si resone cussì si cole tal erôr di pre Meni Zanier che, cun dut il rispiet, al dimostre di no vê capît masse di leçs, se ogni pôc al dîs (o i fasin dî chei che a scrivin letaris cence costrut tal MV) che lis leçs di tutele si son dismenteadis de leterature.
Un bon autôr nol nas e nol devente par fuarce di leç, ma par passion, par une schirie di cundizions positivis, che lis leçs a puedin favorî dome in part, e par câs o destin: ancje tes miôr cundizions dal mont al è un câs fortunât che un talent si buti te prose e no in altris ativitâts, artistichis o no.
Par ce che o pensi jo i autôrs une vore bogns a son, in part tra i vincidôrs dai premis leteraris dai ultins agns (ancje dopo des leçs), ma in part ancje fûr (o pensi par esempli a Morat, ma ancje a Ivano Urli e a altris). Il discors al è che a son pôcs che ju lein: une reson, tu le âs motivade ancje tu, e je la dificoltât dai "analfabets" di lei la prose, chê altre e je che i libris a son pardabon dificii di cjatâ. La editorie, in particolâr la distribuzion, a son ce che a fasin la diference tra il nivel une vore alt de musiche furlane e chel, che al somee bas ma no je vere, de leterature.
A chel si zonte che il marcjât e i costums sociâi a àn usât la int a lei simpri mancul e/o simpri piês: vâl a dî che in gjenerâl o si lei pôc o si lei prose comerciâl scrite cun cualchi abilitât tecniche di bas profîl, ma cun valôrs artistics miserabii.
In struc: ce che si pues miorâ, ancje par leç, a son la distriubuzion editoriâl e la alfabetizazion. I grancj autôrs a son un regâl di Diu, o dal câs.
- 8/12/08 20:53
- thermonuke ha detto...
-
Sicome su Donald tu mi as rot ben ben i c.... mal soi ancje let.
O sarai ignorant ma le vite e je masse curte par:
discuti cun int stupide
lei libris inutii
bevi vin trist
forsit dome il prin no si rive a evità chej altris doi o cir di aplicau pal pussibil.
Par vigni al to argoment al e un tic semplicistic di che le int no lei parce ingorantizzade di furlan.
Come che al e comudut defini pasolini un poete furlan.
Ma ce vutu jo soi plen di ideologje....
- 9/12/08 02:02
- Scovacis ha detto...
-
Oh là, finalmentri un dibatit interessant ;-)
O soi d'acuardi cun Chris e anzit o marchi cun fuarce che il probleme al è che i furlans no san o a an fature a lei par furlan. Chest al ridûs la platee, il mercjât dai letôrs dal furlan a 1.000, 5.000? Trops letôrs?
E se no tu âs un grant public al è dificil fâ e incressi.
Duncje la alfabetizazion e je un probleme fondamentâl e no alc di "semplicistic" come che al dîs Thermo (une critiche un tic strane fra l'altri: mi samee avonde ovvio che mancul circuit di letôrs a 'nd è, mancul autôrs a podin nassi. No feveli dal supergjeniobulo «regâl di Diu»: o feveli di autôrs popolârs, comerciâi).
Simpri par cheste motivazion però, si à di marcâ che la produzion leterarie par furlan - in face a dute cheste dificoltât - a esist e e je vivarose e calcolant i pôcs letôrs une vore siore, testemoneance di un atacament ae lenghe scuasit eroic.
Il fat de promozion al è un atri probleme, sul cuâl o ai simpri batût, impuartantòn, ma mancul fondamentâl a chel de alfabetizazion, massime pe editorie: o podarès fâ une campagne mostre e bielone par un romanç mostro e bielòn, ma trops furlans in dì di vuê a podin frontâ 200 pagjinis dal romanç plui biel dal mont, metìnt che si fasi?
Cundiplui, o viôt che nancje si rive a fâ une promozion adeguade pal rivâ al public par cont di musiche, video, fumuts, che cumò come cumò a son fruibii, figuriti pe leteradure...
Dutcâs capî, marcâ, bati che la promozion e varès di jessi il 50% dal lavôr editoriâl par cualsisei robe - e che nol sedi finît cu la stampe - e sarès ore che al entràs tal cjâf dai autôrs furlaniscj, nol sarès mai avonde adore!
Par Sandri che al si domande «ce vuelial dî che no si viôt un miorament de leterature di cuant che a son lis leçs di tutele». Ce sospiets atu? Magari al è semplicementri un fat. E se al è un fat al va marcât e al vûl domandât il parcè. Magari il parcè al è l'analfabetisim e la scjarse promozion, come che tu disis ancje tu, e magari a varessin di destinâsi plui fuarcis a ches dos robis pluitost che a fâ libris che no vegnin lets, selezionant di plui la ufierte e magari pontant a la robe plui juste par fâ incressi i letôrs. Simpri se si stime (o se si à voie di fâlu) che chest al sedi il probleme.
Simpri par Sandri suntun altri cantin «il marcjât e i costums sociâi a àn usât la int a lei simpri mancul e/o simpri piês (...) valôrs artistics miserabii». Mah... jo no mi butarès a dâ chescj judizis. Sui valôrs artistics, Simenon ai siei timps nol jere considerât un grant classic di tancj, tal stes periodi e jere un grum di leteradure-scovazze, e visinsi dai feuillettons dal 800 contemporaneis ae nassite dai grancj romançs, o Liala tal 900, e vie indevant.
Sul lei di mancul, il mercjât, stant che a son television, cine e cumò internet, al si sta semplicementri diferenziant e no crôt che fâ un biel cine o biele tv al sedi mancul meritevul cualitativamentri di un biel libri. Cundiplui, daûr a cine, television, internet e je simpri la leteradure (senegjaduris).
Cundiplui, internet e tal specific lis mail e cumò i social network a stan puartant zovins e mancul zovins a un aument esponenziâl de scriture (e duncje de leture): chest aspiet nol è mai stât misurât.
Insome, il to discors mi samee di chei "une volte al jere plui biel", ma nol è cussì: al jere diviars.
Tu stâs invecjant, eh eh eh.
Ti citi une robe avonde in argoment che o ai scuviert di resint in librerie e che al smentìs une des solitis banalitâts che nus imbocjin cun lôr i nestris gjornaliscj (ancje chei, malmetûts îr ai timps di Bel Amì, stesse cualitât vuê, ma a stan tacant a cjapâ cualchi pidade tal cûl in gracie di internet). Intal «7° Rapporto Censis/Ucsi sulla comunicazione
L'evoluzione delle diete mediatiche giovanili in Italia e in Europa» (lu lassi par talian cussì o podeis cirî in internet) al salte fûr che i zovins talians a lein plui libris rispiet al sondaç precedent (dal 2003), a lein une vore di plui cuotidians (ancje in gracie de free-press), i periodics ju lein il 50% di lôr rispiet al 44% dal 2003!
Oviamenti incressite di internet e, sorpresone, jenfri i plui zovins di lôr a cale la radio, considerade par solit il mieç zovanîl sior, probabil vitime dai mp3 (cun mp3 e podcast, cumò un al si fâs la radio bessôl).
Par Thermo: inanzidut compliments par vê rivât a lei dut Donald dal Tiliment. Pluitost o stoi cirint dulà che la Bogaro e à definît Pasolini un poete furlan, ma no cjati il toc...
Dutcâs o ai sintût che la critiche e considere lis sôs robis plui bielis in poesie chês in lenghe furlane (ma jo no mi intint di poesie: mi pâr cussì)
- 9/12/08 22:34
- thermonuke ha detto...
-
Dut....o sares il prim... :)
- 9/12/08 22:46
- Scovacis ha detto...
-
Ditu che Chris... :-O
- 9/12/08 22:54
- il crot ha detto...
-
Jo o feveli come letôr, (e o trancuilizi Thermo disint che ancje jo o ai let Donald...). Il probleme di fonde al è chel de distribuzion, lis robis furlanis, massime se a son di narative, a son dificilis di cjatâ e dome se un al sa che a son al rive a cjatâlis...
Insome prime di rivâ a lei e jê dute une fature di fâ par vê alc di lei e un letôr furlan al à di jessi une vore atîf se al à voie di continuâ a lei (tant par disi une nol baste lâ intune librarie par cjatâ lis robis...).
Vê une narative di bon nivel al è plui dificil che vê une buine poesie par vie che il procès di maturazion di un scritôr al è plui lunc e spes al covente scrit (e let) tant.
Intindìnsi deventâ un vêr poete al è dificilissim ma tacâ a scrivi poesiis, magari ancje sugjestivis è je une robe che e fasin in tancj...
Pe crisi dai premis leteraris no sai ce disi ma sot sot jo o mi spieti che e sedi dome une crisi di cressite...
- 9/12/08 23:24
- Sandri Carrozzo ha detto...
-
Par Dree,
no ai nissun suspiet: dome o dîs che leçs di tutele e leterature a son dôs robis diferentis e che no si à di colegâlis in mût diret. Lis leçs no son fatis pe leterature, a son fatis pal complès de politiche linguistiche e la leterature e sarà un dai ultins cjamps a sintî i lôr efiets, bogns o triscj che a sedin. Al è un fat, e no un suspiet, che a zirin coments contraris aes leçs di tutele par vie che si è dismenteade dai scritôrs: une robe che no sta ni in cîl ni in tiere! Al è come dî che dopo dîs agns di leçs di tutele dal furlan o sin devant di une crisi finanziarie mondiâl: a son doi fats vêrs, ma il colegament nol sta sù.
Su ce che al è art leterarie e ce che no: de gustibus... jo in efiets o tiri sul classicot.
- 9/12/08 23:45
- Christian Romanini ha detto...
-
Sul fat che Pasolini al fos furlan o mancul, mi somee un discors une vore lunc: pal solit i furlans a spieti che a sedi chei di di fûr a dîur ce che a àn di biel e daûr di chest resonament, un come Pasolini che al sustignive cun fuarce «A vegnarà ben il dì che il Friul si inecuarzarà di vei na storia, un passat, na tradision!», cirint di sburtâ cun par une cussientizazion dal popul furlan... alore Pasolini nol jere un furlan (tal sens provincialot) =) ma alore furlan nol jere nancje pre Antoni Beline, o no?
- 10/12/08 01:06
- Janez Erat ha detto...
-
Il probleme a son salacor no pal ultin lis interferencis dal talian tal furlan, a voltis mi pâr che il furlan doprât al è un talian furlanizât p.e. si doprin plui lis costruzions sintetichis che no lis costruzions analitichis tipichis furlanis tant che cui verps meti, tirâ, stâ ev.i. no mi ven iniment nuie di concret.
Par vê un furlan plui furlan si à dibisugne di leçs e politiche e altris robis fûrlenghistichis, p.e. une cognossince obligatorie dal furlan inte sfere publiche. Infin il “fâ nassi” al è pussibil lu à mostrât p.e. la lenghe ebraiche.
Cence imprescj fûrlenghistics une fevelade e reste difat un dialet, e scuasit ducj i dialets a àn une puisie, ma al è dal dut une altre robe scrivi un romanç, ancje te storie de lenghe slovene o vevin par prin dome la puisie di Prešeren, e plui o mancul 50 agns daspò une prose cun Ivan Cankar, Oton Župančič e.v.i.
Vino di spietâ ancjemò 50 agns?
- 10/12/08 10:33
- il crot ha detto...
-
Masse robis di dî, invezit di meti un poston a la Dree :) o fasarai postuts cuntun dôs robis a la volte....
Il discors de alfabetizazion a scuele dai furlans al è dut just (fra l'altri o ai voie di viodi ce che al restarà dal furlan cu lis riformis che a stan lant indenant...) ma chest nol spieghe la presunte crisi de narative furlane. Tal '90, tal '80 e prime il furlan a scuele nol jere propit e i libris si scrivevin... Sigurementri a jere plui int che a fevelave par furlan une volte ma che a fos plui int che lu leieve no crôt.
E alore? Spietant che cualchi zovin di chei che a àn tacât scuele tal '96 al ledisi a comprâsi i libris e che al scrivedi cualchi capolavôr ce vino di fâ? Sierâ buteghe?
Su la lamentele, fate ancje de zurie dal San Simon, che si scrivin masse contis invezit di romançs (e duncje e ven teorizade une superioritât dal romanç su la conte), al è un fals probleme. Fra i plui granç scritôrs di ducj i timps o vin int come Checov, De Mauntpassant o Borges che a son famôs soredut pes contis, se dopo o cjapin lis nidrîs de leterature taliane al jere ancje un che al si clamave Boccaccio...
- 10/12/08 10:36
- Sandri Carrozzo ha detto...
-
Just ce che a disin Janez e il Crot, ma ancje se l'articul che al fâs di fonde a cheste discussion al fevele di sbassament dal nivel, no sai se pardabon tai agns 80 si scrivevin plui libris di cumò e se a jerin miôr o piês.
La mê impression e je che la situazion e je plui o mancul simpri chê, sedi pe cuantitât di tescj publicâts, sedi pe percentuâl poesie/prose, sedi pe robe scrite ben/mâl, sedi pe cuantitât di int che e je pronte a lei o no un "modon".
- 10/12/08 11:26
- Scovacis ha detto...
-
O soi d'acuardi cun Sandri che nol viôt gruessis diferencis di libris scrits.
E mi plâs une vore la considerazion dal crot su la impuartance des contis te leteradure. Ancje te leteradure merecane lis contis a son preseadis (Poe, Carver, par dî un milionesim dai autôrs) COME CHE AL A' DI JESSI. Te provincialote culture taliane al ven considerât impuartant nome il romanç-madon. Cheste e je une critiche pardabon incredibil di bande di une zurie leterarie, che a fâs il pâr cun chê dal an prime sul passât remot: ogni an a 'nd disin une di fâ vignî imbast.
E se la "crisi" e fos colpe di ciertis zuriis, cierts ambits leteraris?
Tant par dâi un colp ancje a lôr, che no si tirin indaûr a criticâ i autôrs... Il sucès di une manifestazion lu fasin ancje chei brâfs a coinvolzi e a fâ moviment.
Par Sandri tu fevelis di "art leterarie" e in chest al sta segont me un erôr. Lassin in bande la art pal moment e fevelìn di professionalitât, di cuvierzi zenars leteraris, di leteradure di evasion: podopo l'artist al ven par gracie di Diu.
- 10/12/08 18:29
-
-
Ve chi, o jentri ancje jo jenfri chest post, vûstu parcè che l'argoment mi interesse une vore, vûstu parchè che il premi di San Simon che dal prossin an lu vinç jo :)
Us dîs subit che no soi rivât vonde adore a cjatâ il timp di lei i coments di ducj, ma mi va di dî dôs peraulis in cualitât, no di letôr, ma di scritôr. In chest câs di scritôr bilengâl.
Il probleme dai scritôrs in marilenghe al scuegn jessi incuadrât tal probleme dai scritôrs (e dai letôrs) talians.
Al sarès un discors une vore lunc e no covente nancje tacâlu. In struc, ducj a scrivin, pochissims àn lis cognossincis par fâlu in maniere acetabile e ducj chei altris a tindin "crodi di sedi bogns di scrivi". Metint dongje il fat che, gjavâts chei 20-30libris talians che a finissin in classifiche, la int no lei, la situazion no je par nuie ben metude.
E cheste e je une tare che e cole ancje su la lenghe furlane. E je una base di abilitâts e di cognossincis che si metin adun in agns di scrivi e di provâ a scrivi. Jo o scrîf cun vonde costance di trê agns in ca (par talian) e dome tal ultin an a comenci a cjatâ vonde buinis lis robi che a scrîf. Dut câs o pensi di vê imparât si e no il dîs par cent di ce che al è di imparâ e mi sint ancjemò vonde lontan di vê in mieçs par scrivi un romanç.
Vignint al furlan jo o mi cjati ben, di resint, sedi a voltâ par furlan lis mês contis par talian, sedi a scrivilis di bot par furlan. In ducj e doi i câs i struments di fonde a son i stês, e us disarai che pensi che une buine conte e je une buine conte, sedi par furlan che par talian.
Ben po. O rivi insomp che o ai scrit ancje masse.
Ven a stâi che il discors di poçs letôrs al je un discors di fonde. Un al scrîf par jessi let e dut il rest a son balotis. Se a leilu a son in pôcs, mancul e sarà la voie di scrivi in chê lenghe e mancul e saran i sfuarçs par rivâ a produzi buine leteradure.
No pues dineâ che il fat di vê un mercjât piçul, ma dispeât dal mercjât nazionâl, al podarès jessi une pussibilitât no di ridi. Par fâ chest però, bisugnarès rivâ a meti in vore sedi l'alfabetizazion, sedi une miôr gjestion da lis fuarcis (e dai bêçs, forsit) che a si cjatin a bufulâ un pôc par dut. A ce servino desenis di premis e premius par micro leteradure furlane cun 2-5-10 oparis che a concorin? No di sigûr a incressi la cualitât, e nancje la cuantitât, a dî il vêr.
Une vie par fâ saltâ fûr scritôrs a podarès jessi chê, come che a vês za dit, di meti dongje a la "glorie" une opari di sostegn e "reclame" par sburtâ le int, prime a sintî il furlan, e podopo a leilu.
Sponsorizâ la opare vincente, distribuile in maniere diferente (ediculis e cuotidians), organizâ "readings" e semi spetaui cuntune gjestion de lôr cualitât, a son cualchidune da lis robis che a podaressin sedi zontadis a la publicazion.
Sigur chestis a son peraulis, però bielzà pensâ a la situazione di minorizazion come a un pont di fuarce, pluitost che di debolece, a podarès jessi une buine robe.
Us fâs un esempli di numars.
Jo o colabori cun cualchi cjase editrice tor pe Italie. Di cualchi lavôr di "esordient" se si rive a vendi un centenâr di copiês si è contents, doi centenârs si vâ a bevi. Tresinte al è scuasit un miracul. Ancje autôrs plui nomenâts talians a no rivin adore a passâ lis 5-10000 copiis.
Jo o pensi che un biel lavôr, ben sburtât, ben editât, e adat al public vast al podi cence fastidis rivâ ai numars che ai dit sore (200-300copiis). La stade, insome, e je dute di fâ, ma lis pussibilitâts e son.
Bon
No mi visi nancje plui ce che ai scrit. Voi a scrivi, che al è miôr
:)
mandi!
- 26/12/08 20:50


text:
Giovanni Minut,
Rimis furlanis,
par cure di Ferruccio Tassin,
Societât Filologjiche Furlane,
Pasian di Prât, 2017
“Furlans, / sôi cà, no cu le ‘sagre di Bolzan’ o / cu li “Lejendis furlanis”, ma cun quatri / rimis scletis perzè che le Muse mi / à ciapât pa orelis e jo ài scugnût menâ / le man zemût che je mi zisicave. / Ciatarês quatri peraulis butadis jù / a le furlane scritis par noatris che / sîn sanzirs e senze fotis”.
Cussì Zuan Minut al introduseve, intal 1921, la sô racuelte di vincjedôs composizions poetichis. Al jere un sindicalist, une vore impegnât intes lotis dai contadins intai prins agns Vincj dal secul passât, inte Basse furlane (Minut al jere di Visc). E dongje di chest impegn sociâl e politic (prime socialist e po comunist), al à vût cheste ispirazion poetiche. Poesie, la sô, che e rapresente une roture cu la tradizion di Çorut, par frontâ cence pôre i problemis de puare int che e veve di tribulâ une vore par meti alc sot dai dincj (Misèrie infame). La sô e je une denunzie penze cuintri dal egoisim dai siôrs (Al va a distraisile, Titui di misèrie), cuintri de vuere (Militarisc’ a ufe, Umanitât). Ma al à ancje moments di lirisim sempliç e delicât (Cialant la lune) e une vene di sarcasmi (Lùzie confusionarie, Le purzite di Catine).
Ferruccio Tassin al cure cumò, cu la solite sgrimie, cheste edizion meritorie publicade de Societât Filologjiche Furlane, daspò che il poete di Visc al jere lât in dismentie. Ancje par vie che, intal 1923, Minut al emigrà prime in Argjentine e po in Uruguay e nol fasè plui ni ativitât politiche, ni poesie (si ocupà di industrie casearie, de lavorazion dal lat). Chest librut di un centenâr di pagjinis i fâs justizie e i da il puest che i spiete a un autôr che, dut câs, al à vût i siei merits intal rinovâ la poesie furlane, ancje se al sarès sbaliât esaltâlu fûr di misure (sicu che al fâs Domenico Ferla, a pagjine 43, che al rive a dî che lis 22 poesiis di Minut a valin dut ce che al à scrit Pasolini!!!).
Il librut al è insiorât di une introduzion di Dario Mattiussi, di un profîl biografic di Federico Snaidero, di une desene di fotografiis e di une bibliografie meticolose e une vore siore. Un strument complet par cognossi la opare di Minut. ❚
Laurin Zuan Nardin


text:
Par catalan “esperar” al vûl dî tant “spietâ” che “sperâ”, ma in chestis ultimis setemanis al somee che la date dai 21 di Dicembar, cu lis elezions regjonâls, si le spieti a fuart, come se prime di chel moment nol podès sucedi nuie, ma cence masse sperancis.
Lis grandis mobilitazions catalanis a àn fat vignî fûr trop che a son antidemocratics il guvier e il stât spagnûl, trop che e je politicizade la justizie, ma no son rivadis a butâ jù chel sisteme.
In Catalogne e je cumò une polarizazion, cun indipendentiscj simpri plui convinçûts che un futûr te Spagne al è impussibil, ma ancje cun unioniscj convinçûts che cualsisei sisteme, ancje ilegâl e violent, si pues justificâ, cun dutis lis bausiis e ipocrisiis che a coventin, pûr di mantignî la Spagne “une e grande”.
Rivâ a une soluzion al reste ancjemò une vore lontan: dai scandais al somee che cui che al vinçarà, al vinçarà di masse pôc. Se a varan la maiorance i partîts catalaniscj, a Madrid a cjataran simpri un mûr di gome, no si podarà mai otignî un referendum concuardât, cemût che al è sucedût in Scozie; se a saran di plui i vôts dai unioniscj, vâl a dî PP (popolârs, di diestre), PSC (socialiscj), C’S (populiscj oportuniscj), a varan acusis di iregolaritâts e imbrois e in ogni câs no podaran proponi un guvier salt e implantât su la condivision di un program.
Al somee che la politiche e sedi dispossente, come une moscje che e bat simpri su chel veri. Ce che al romparà il veri, se no sarà la politiche, e podarà jessi la economie: la Spagne e je un stât debil in ducj i sens, indebitât, destinât, ancje pe crisi cu la Catalogne che e je la sô regjon plui produtive, a indebilîsi e indebitâsi ancjemò di plui.
Il debit de Spagne cu la Europe al è dal sigûr tra i motîfs che a àn puartât lis plui altis istituzions de Union a pandi, almancul a nivel uficiâl, une poie ferme al guvier di Rajoy: ce sucedaraial cuant che la incapacitât e coruzion spagnole a daran di risultât une crisi inmò plui grivie?
di Sandri Carrozzo
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
EVENT BIBIE PAR UN POPUL AL TEATRI “GIOVANNI DA UDINE”20 di Mai 2012
Il President di Glesie Furlane, geom. Giovanni Pietro Biasatti
Il President de ARLeF, dr. Lorenzo Zanon
Il President de Provincie di Udin, on. Pietro Fontanini
LArcivescul di Udin, bons. Andrea Bruno Mazzocato
a àn organizât par domenie 27 di Mai dal 2012 al Teatri Gnûf Giovanni da Udine oris 20.30 levent
BIBIE PAR UN POPUL
La iniziative e celebrarà i 1.127 letôrs volontaris che un an indaûr a àn rindût pussibil un event straordenari: la Leture continue de Bibie par furlan, un dai pôcs câs al mont di leture integrâl dal test sacri in une des passe 500 lenghis che al è stât tradusût.
A Intervignaràn
Bons. Dino De Antoni
President de Conference Episcopâl dal Trivenit
e Arcivescul di Gurize
Bons. Andrea Bruno Mazzocato
Arcivescul di Udin
On. Pietro Fontanini
President de Provincie di Udin
Dr. Lorenzo Zanon
President de ARLeF
Geom. Giovanni Pietro Biasatti
President di Glesie Furlane
PROGRAMMA
Leture di tescj sacris antîcs par vôs dal atôr Franco Castellano
Esecuzion dai Discjants Aquileiês duet Daniele DAgaro e Mauro Costantini
Esibizion dal Côr dai Fruts de Scuele di Musiche Diocesane di Mortean
Presentazion dal portâl YouTube la che e je publicade la intere registrazion de Leture continue
de Bibie par furlan, iniziative che e fâs deventâ la lenghe furlane prime al mont.
Preseade Letore/Preseât Letôr, o sin contents che o vedis confermade la partecipazion al event BIBIE PAR UN POPUL promovût di Glesie Furlane, cul sostegn de Arlef – Agjenzie Regjonâl pe Lenghe Furlane e in colaborazion cu la Arcidiocesi di Udin e la Provincie di Udin.
La iniziative si davuelzarà domenie ai 27 di Mai dal 2012 li dal Teatri Gnûf “Giovanni da Udine” scomençant aes 8 e mieze di sere.
Us informìn che des 7 di sere, tal Foyer dal Teatri, si podarà ritirâ il Cofanut che al à dentri il CD personalizât cu la regjistrazion video dal pas let di ogni letôr. Eventualmentri si podarâ ritirâlu ancje par cont di altris letôrs che no puedin partecipâ al event, daûr di presentazion de deleghe scrite. La distribuzion e larà indevant ancje a fin serade. O tignìn a marcâ che si jentre tal Foyer dome se si à il biliet di jentrade.
Cemût jentrâ tal Teatri
Par ritirâ i biliets di jentrade gratuite si podarà lâ li de bilietarie dal Teatri Gnûf “Giovanni da Udine”, vie Trent, 4 – Udin cun chest orari:
di lunis ai 21 di Mai a sabide ai 26 di Mai
des 4 dopomisdì aes 7 di sere
domenie ai 27 di Mai: des 7 di sere.
Impuartant:
Cuant che o ritirais il biliet o vês di dî in maniere esate il non che o vês dât tal moment de prenotazion.
Tal câs di prenotazions fatis dal referent dal grup, al è preferibil che il referent dal grup al ritiri i biliets par ducj chei dal so grup. Se chest nol è pussibil e i letôrs a van di persone un par un a ritirâ il biliet, al sarà impuartant dî in bilietarie il non dal referent dal grup.
Se no vês za proviodût, us preìn di segnalâ a la Segretarie dal event la necessitât di un puest par disabii in carocele.
Fruts: a podaran jentrâ in Teatri dome i fruts che ur vês fate la prenotazion e a varan di vê za ritirât il biliet di jentrade.
Par ogni altre informazion, contatait:
Segretarie dal event BIBIE PAR UN POPUL
Di lunis a vinars: des 9 di buinore a 1 dopomisdì
Email: bibieparunpopul@caltpr.it
Tel 0432 229127


text:
Alps
Lis Alps a son son la plui grande e impuartante cjadene monagnose d'Europe. A si estindin par 1.200 km tra Italie, France, Svuizare, Austrie, Liechtenstein, Gjermanie e Slovenie.
La cime plui altis des Alps e jè il Monte Bianco, che coi siei 4.810 m al è clamât ancje tet d'Europe; daûr di lui, par altece vegnin il Monte Rosa (4.634 m), il Dom (4.545 m), il Weisshorn (4.505 m) e il Cervino (4.476 m).
Lis Alps dal FriûlModifiche
Lis Alps a ocupin la part plui a tramontan dal Friûl: a bonât si cjatin lis e Alps e Prealps Cjargnelis, a jevât lis Alps e Prealps Juliis.


text:
Dôs edizions di 1500 copiis in dome trê mês: un miracul vuê par un libri di poesie. Par solit tes scansiis des buteghis di libris i volums in viers si fâs une vore di fature parfin a cjatâju. Ma al è difarent il destin di »Mandate a dire all’imperatore», la opare che e à fat vinci a Pierluigi Cappello il plui impuartant ricognossiment talian di poesie, il Premi Viareggio Repaci. La jurie no à vût dubis e cussì ai 26 di Avost passât il Premi al è tornât in Friûl pe prime volte daspò dal 1957, cuant che a vincilu al jere stât Pier Paolo Pasolini. Cun cheste afermazion, Cappello al devente di fat un dai plui impuartants nons de leterature taliane, e chest ancje in gracie – lu sclarìs la jurie inte motivazion dal Premi – dal so «dopli regjistri emotîf che lu puarte a sielzi di scrivi sedi par talian che par furlan». Une dimostrazion che ancje lis lenghis clamadis «minorizadis» a puedin produsi oparis pardabon straordenariis: e che vuê il Friûl si cjate a vê in cjase un inteletuâl ricognossût a nivel european, che nol plate la sô emozion par chest sucès.
«Il plasê al è grant – nus dîs – parcè che la plui part dai grancj nons de poesie taliane dal ‘900 a àn vinçût chest ricognossiment: e jessi metûts dongje di Pasolini, Saba e Caproni al fâs un ciert efiet. A part chest, dut câs, la sielte de jurie chest an e je ancje impuartante parcè che jo o soi un dai plui zovins premiâts di simpri. La critiche fin cumò si è dismenteade di une gjenerazion, la mê, nassude tai agns ’60, che e met dongje vôs lirichis une vore interessantis. Par chest al è ancje un segnâl viers i zovins che a àn voie di svicinâsi ae poesie».
La poesie dut câs vuê no je masse praticade dai zovins. No à valôr comerciâl e no semee vê nissun podê cuintri il lengaç dai media che al è deventât il gnerf de comunicazion di ogni dì. Ce sens aial vuê fâ poesie?
Fâ poesie al vûl dî resisti, restâ oms. La poesie e je il lengaç de pussibilitât, e e je antagoniste rispiet ai spot publicitaris o ai slogans de politiche. La poesie no vûl cunvinci di nuie, ni platâ o rimovi la muart, il dolôr, il timp che al passe par ducj: robis che invezit i messaçs dai reclams nus sburtin a dismenteâ inte ilusion che il consum di prodots nus rindi libars e imortâi, intune semplificazion de realtât che e fâs colâ il pinsîr inte banalitât plui totâl. Il prin dovê de poesie al è tornâ a dâ valôr aes peraulis e mostrâ cemût che la lôr ambiguitât semantiche nus jude a lei la complessitât dal mont. No da ilusions, ma propit par chest e reste tal timp.
In cheste «resistence umane», trop covential peâsi a une tradizion e fin dulà si puedial «inventâ» la lenghe che tu sielzis di doprâ?
Il poete al à une fuarte responsabilitât rispiet ae lenghe. Spot e slogan a passin, si doprin fin che a coventin ma a nassin za muarts parcè che in pôc timp nissun si impense plui di lôr. La poesie invezit e reste. Ma par restâ e à di vê un leam consapevul cun ce che al è stât prin e une vision clare dal presint, parcè che no à di doprâ peraulis che fra cinc agns a saran dismenteadis o a podaressin parfin sunâ ridiculis. La poesie cussì e custodìs il nestri timp, no consume la lenghe ma le fâs durâ intai agns e e regale dignitât al lengaç e ai pussibii trois di pinsîr dulà che i siei tiermins nus menin.
«Resistence» e «responsabilitât»: a son peraulis che a mostrin une concezion impegnade e civîl de leterature. Ce rapuart àno di vê poesie e politiche?
No crôt ae poesie che e spose teoriis politichis o filosofichis. Jo o fâs poesie parcè che o ai alc che mi nas dentri, di bessôl. »O ai voie di jessi om jenfri dai oms» al diseve Saba: ce che jo o pues fâ al è fâ sunâ la vôs des mês peraulis in chei che lis lein o lis scoltin. Chest se o volìn in dì di vuê al è za »politiche», parcè che al cree un «noaltris» dulà che prime al jere dome un »jo».
In ce maniere il public condizionial la tô scriture?
In nissune maniere. Cu la poesie tu sês libar. No si vuadagne nuie, e par chest e reste une forme di espression dulà che tu no tu âs di rindi cont a nissun des tôs sieltis. La gratuitât de poesie e je un limit pe sachete, ma un vantaç straordenari pe creativitât: tu sielzis timps, contignûts e modui espressîfs in plene libertât. Jo o ai un sôl condizionament ma mal soi dât di bessôl: o vuei ridusi simpri plui la distance che e je jenfri il pinsîr e la peraule. E semee une robe complicade, ma nol è cussì: baste pensâ che la poesie e je la forme di art plui primordiâl, adun cu la musiche e la danze.
Cheste vôs primordiâl e je scoltade cun partecipazion emotive fuarte di un public di dutis lis etâts e di dutis lis condizions sociâls che ti ven daûr tes tôs leturis publichis, conferencis, presentazions. Ce significât dâstu a cheste «trasviersalitât» di letôrs?
Caproni al diseve che bisugne rivâ a meti in acuardi «il fine con il popolare»: maridâ lis dôs tradizions che di simpri a esistin te lenghe taliane, ven a stâi la leterature «alte» e la lenghe veicolâr dal popul che dispès si pee al pulvin dai tancj dialets che si fevelin ator pal Stivâl. Lui al resonave prin che la television e vignìs a roseâ la tradizion alte »standardizant» il lengaç viers dal bas. Cumò il lavôr che i tocje fâ al poete al è chel di cjapâ sù i tocs e di ricomponi un lengaç che al vedi dignitât alte ma che al ledi incuintri a une sensibilitât universâl.
Il bilinguisim judial in poesie?
Jo se o savès cualchi altre lenghe o doprarès ancje chê. Plui lenghis tu sâs, plui peraulis tu âs par lâ incuintri a chê infinide complessitât che e je la vite. Ogni peraule in plui che e jentre tal vocabolari di un poete e je un jutori par cirî di staronzâ il misteri de realtât: ogni tiermin in plui che tu âs, ti jude a esprimi miôr ce che tu âs dentri e a metilu miôr in relazion cun chei altris.
Di un pôcs di agns tu scrivis une vore di mancul par furlan. Parcè?
La aderence cu lis robis che o dîs e je fondamentâl. Dal 2004 incà o ai sraride la scriture par furlan parcè che la operazion che o ai fate in «Il me donzel», «Amôrs» e in part in «Dittico» e jere chê di doprâ il furlan tant che la spie di une crisi. Tal gno paîs, cuant che o levi a scuele jo, il talian al jere cuasi une lenghe foreste che o imparavin a scuele, ma o sin stâts la ultime gjenerazion a vivi cheste situazion. Cumò l’impat talian al è deventât penç ancje in mont e lis classis a cjapin simpri plui colôr. Il furlan al è fevelât simpri di mancul no dome a scuele ma ancje tes fameis e no si pues plui dâi un valôr comunitari fuart. Alore jo o ai sielzût di doprâ il furlan par une teatralizazion dal gno jessi, de mê interioritât. O ai fevelât cul «me donzel» pasolinian doprant il volgâr cu la stesse fuarce che al doprave un poete tal 1200 cuant che al sielzeve di scrivi in volgâr invezit che par latin. Ma al è clâr che chê li e je une operazion che no pues lâ indevant al infinît.
E cumò, ce funzion dâstu al furlan?
Esauride cheste operazion, il furlan cumò par me al à un valôr funzionâl. In «Mandate a dire all’imperatore», par esempli, o ai scrit dôs lirichis par furlan che a àn a ce fâ une cuntune rapresentazion corâl che, jessint comunitarie, no pues che fevelâ la lenghe dal popul, e chê altre e je un dialic cun gno pari che nol podeve par sigûr jessi scrit par talian… In chest moment, la scriture mi puarte viers dal talian, ma nol è dit che il furlan nol torni a coventâ in clâf liriche. Cumò la bielece dal furlan jo le cjati soredut intal tradusi. O ai juste mandât fûr un librut cun traduzions par furlan di poesiis di Caproni, ma l’esercizi di voltâ par furlan classics di lenghis che a àn une lungje e alte tradizion leterarie al è une biele sfide.
Il lessic dal furlan al podarès someâ avonde puar rispiet al inglês, al francês o al talian. Cemût si fasial a cjatâ lis peraulis?
Shakespeare si pues voltâ par furlan ancje miôr che par talian. Il probleme par sigûr al è chel de cuantitât dai tiermins, ma lis soluzions si cjatin. Al covente metisi li e resonâ parcè che il furlan al ven considerât puar, ma invezit al à il vantaç di jessi une lenghe une vore concrete e flessibile, che si plee a perifrasis e neologjisims cuntun grum di facilitât. Al è clâr che la traduzion cussì e devente autonome, creant un test dulà che si gjave la scusse al significât de poesie e si cîr di mostrâ cu la concrete fuarce de nestre lenghe lis imagjinis che il poete al à rapresentât. Si pues fâlu, e al è une vore biel. No si à di vê pôre de concretece. Eliot al diseve che il poete al è l’om plui concret dal mont, parcè che al da sostance di cjarte e ingjustri a dut ce che al sta pal aiar.
Parcè si tradusial cussì pôc par furlan?
A disin che al è inutil: ma nol è plui inutil di dutis lis formis di ricercje, a partî des matematichis o de filosofie. La veretât al è che al è un lavôr lunc e dificil, al covente metisi in zuc e vê cussience de dificoltât de sfide. Invezit chel che si lei ator purtrop a son plui trascrizions che traduzions.
De traduzion ae poesie. In ce stât ise vuê la poesie furlane, e in particolâr chê par furlan?
O disarès che no je mai stade cussì ben. E je in flôr une cove di autôrs di nivel une vore alt. O pensi a un come Mario Benedetti che al vîf a Milan e al publiche cun Mondadori ma al è di Nimis, e che al à regalât ae poesie taliane un libri fondamentâl tant che «Umana gloria». E po e je Ida Vallerugo, che par furlan e à scrit libris tant che «Maa onda» e il gnûf «Mistral». Ma a son ancje Federico Tavan, Ivan Crico, Giacomo Vit, Umberto Valentinis, Rosanna Paroni Bertoja e altris. Un moment cussì la poesie furlane forsit no lu à mai vût.
Ce mancjial parcè che il rest di Italie si inacuarzi di cheste floridure?
Al mancje un editôr che al fasi jessî fûr chestis vôs e che al olsi pontâ cun sensibilitât su chescj autôrs, poiantju ancje dal pont di viste economic. E sarès une scomesse di fâ, un investiment sigûr. Ma nissun no lu fasarà. In Friûl a son realtâts che a van in cheste direzion come Forum o i Quaderni del Menocchio, ma a son piçulis realtâts. O ai pôre che la dinamiche dal mont editoriâl no puartarà grancj cambiaments rispiet a cheste situazion.
Di fat, i tiei libris di plui grant sucès tu ju âs publicâts inaltrò, in Piemont e Lombardie. »Nemo propheta in patria»?
No ai voie di fevelâ dal gno câs. Ma al è un dât di fat che la editorie e pues fâ cressi un moviment poetic che al è zaromai une realtât impuartante.
Par fâ cressi il moviment poetic, isal util insegnâ la marilenghe tes scuelis?
Jo o pues fevelâ di chest parcè che o ai insegnât furlan intune scuele medie. Educâ i fruts ai sunôrs dal furlan e fâju resonâ su lis sôs tantis variants e su lis sôs difarencis cul talian al jude ancje a pleâ la lôr sensibilitât viers di chês altris lenghis. No sai se al jude a vê gnûfs scritôrs ma par sigûr al jude a cognossi la complessitât di un teritori che al è siôr di dipuesits culturâi. E par fâlu ben, al covente metilu in confront continuatîf cu la tradizion latine e cun chê taliane par fâ viodi cemût che lenghis e culturis a àn dutis une divignince e une parintât: cussì imparâ il furlan al vierç il cjâf al contat ancje cun chês altris culturis che vuê a son une part fondamentâl des nestris comunitâts.
Ce ricuart âstu de to esperience di mestri di furlan?
O pensi che e sedi stade une esperience une vore biele. E une grande sodisfazion. O ai testade la competence ative dai students cuant che o ai scomençât e dome il 20 par cent a savevin fevelâ par furlan. Ae fin dal an ducj a savevin fevelâ e scrivi in marilenghe. Sperìn che a sedin lâts indevant te pratiche…
Ce insegnaressistu de tô poesie?
Che nol è nuie di insegnâ. La poesie tu âs di sintîle, no di capîle. Dentri de societât tecnologjiche dulà che ogni peraule e covente a dâ une informazion direte e semplificade, la poesie, che e à contignût informatîf pari a zero, e je la uniche maniere par tornâ a concuistâ la peraule, cjapâle in man e doprâle par esprimi se stes. Il poete al zuie cu la peraule cussì come il pitôr cui colôrs e il scultôr cu la materie. E al è il zûc plui antîc dal mont, che al larà indevant fin cuant che un om al olsarà cjalâsi dentri come intun spieli. Fin cuant che e sarà vite, e sarà ancje puisie.
Walter Tomada
BIOGRAFIE IN STRUC_ Pierluigi Cappello al è nassût a Glemone tal 1967 ma la sô famee e je di Scluse. Al vîf a Tresesin e al à scomençât la sô cariere editoriâl tal 1994 cul volum «Le nebbie»: a chest libri a son vignûts daûr La misura dell’erba (1998), Amôrs (1999) e Dentro Gerico (2002). Tal 1999 al à fondât cun altris autôrs la golaine di poesie La barca di Babele, editade a Midun dal Circul Culturâl Menocchio, grande cove di progjets che a messedin inzens di difarentis lidrîs culturâls. In chel stes an, pal editôr Boetti di Mondovì, al à publicât «Il me donzel», lavôr che al cjape il non di une famose liriche de «La meglio gioventù» di Pier Paolo Pasolini. La sô prime afermazion a nivel talian e je vignude tal 2004 cun Dittico, racuelte di componiments sedi par furlan che par talian publicade di Liboà, piçul editôr di un paisut di cinc mil animis tes Langhis dal Piemont, Dogliani, in provincie di Cuneo: cun cheste opare Cappello al à vinçût il premi Montale Europa di poesie, rivelantsi sul senari talian. Cun Assetto di volo (editât di Crocetti, preseât editôr di poesie di Milan, tal 2006) al à vinçût i premis Pisa (2006) e Bagutta Opera Prima (2007). Tal 2008 al à publicât la sô prime racuelte di prosis e intervents dal titul Il dio del mare: par fâlu, ancje in chest câs, al à vût di cjatâ un editôr in Piemont, Lineadaria di Biella. Tal mês di Mai di chest an al à fat jessî, simpri par Crocetti, Mandate a dire all’imperatore, libri che i à puartât la vitorie tal premi Viareggio-Repaci, il plui impuartant ricognossiment in fat di poesie. Al è il prin furlan a vinci chest premi dal 1957, cuant che a afermâsi al fo Pier Paolo Pasolini cun «Le ceneri di Gramsci». Adun cu la sô ativitât di poete, al puarte indevant un grum di intervents tes scuelis e te universitât. Chest an al à inmaneât a Tarcint, cul Centri Iniziativis Culturâls, la rassegne di poesie «Restare umani» dulà che al è il diretôr artistic.


text:
La impuartance di preservâ une anime
che si è metude adun in miârs di agns
Il profîl di une mont, la glerie di un flum, il sunsûr di un bosc, il so respîr di len e di fuee, ma ancje il pustot de plane, la grave o la morene, la poce di un palût, fin al cercli plui lontan dal orizont su la marine. E cussì duncje, ancje lis costelazions che a sbrissin vie pe gnot, i colôrs des stagjons, la criùre dal frêt che al piture di zulugne i prâts, o il scjafoiaç dal siroc che al sofle di Istât. Cheste e je la Nature, che e vîf di un timp di durade lungje, miârs di agns intun inzirli di gjenerazions destinadis a percepî cui lôr voi il stes contest par secui, sculpît intune imobilitât che e dissegne la forme e il profîl di un lûc. I regale une anime, une fisionomie peade ae gjeologjie, al lavôr lent dai elements che, tant che un scarpel, a dissegnis forme e profîl di un teritori.
Ma bisugne provâ a imagjinâsi un sfuei plui lizêr e trasparent che si poie parsore di chest teatri straordenari e profont, là che si poie la lidrîs plui profonde de nestre identitât, ven a stâi chê fisiologjiche, naturâl: e alore tu âs di figurâti la braide e la taviele, il nulî di une campagne ben coltade, il vignâl che al promet vin gjenerôs e che al cuvierç i roncs di une culine; e morârs plantâts ad art che a regalin pomis, colôrs e savôrs di gjoldi e di gustâ. E ancjemò trois e agârs, stradis e cjasis, borcs, vilis e cjistiei. E i materiâi di costruzion des struturis: il len o il clap, il marmul o il modon. Cops e scjandulis, gornis e cjampanis. Cheste e je la Culture, che e vîf di un timp plui svelt, destinât a trasformâ dut intal zîr di cualchi gjenerazion, un sfuei parsore di chel altri, strât par strât, pandint dulinvie relicuiis, olmis, memoriis che a resistin e che a continuin a vivi insiemi cul gnûf che al ven dongje, passant fûr par fûr i secui tant che pâi di len che a cuchin fûr de aghe dal timp: bandonadis tant che ruvinis o reinventadis, glotudis intun insiemi che cul so miscliç spontani al ufrìs un cuadri di disordin ordenât, di simetrie asimetriche, spieli maraveôs dal uman e de sô storie.
Ancje i nons che i nestris antenâts a àn dât ai lûcs a deventin une testemoneance fuartonone di dut chest. Lis peraulis a van consideradis tant che formis di vite che nus contin la anime origjinâl di un lûc, ancje cuant che il lûc si è trasformât in maniere radicâl. A son la vôs di chei popui che par un pôc di timp a son passâts, lassant un segnâl che si tramande sui lavris, cu la vôs. E che nus conte di boscs di faus (Feagne) o di tiere pustote di baraçs (Baracêt), di bearçs di miluçârs (Merêt) o di tiere di palût (Paluce), cuant che aromai dut al è cambiât. La sience de toponomastiche nus da la clâf juste par vierzi puartis che se no a restaressin sieradis par simpri.
Ve, chest al è il Paisaç: la union perfete di Nature e di Culture intune dimension dinamiche, destinade al cambiament, progressîf e cuasi impercetibil, di durade lungje, o pûr violent e crût, dramatic e paurôs: un taramot o une vuere, un slac o une aluvion a scarpelin vie intun moment secui di trasformazions, imponint une riprogjetazion radicâl dai doi plans, chel uman e chel naturâl, daûr di un progjet gnûf, peât simpri a di une idee, a di un sium, cualchi volte a di une utopie. La proiezion coletive di un popul che al decît di restâ peât al so lûc e ae sô storie, e di tirâ indevant bande il timp che al vignarà.
I studiôs dal paisaç a san ben duncje che a scuegnin simpri fâ i conts cun dutis chestis variabilis, concentrantsi su lis intersezions. A san ancje, e chi il discors al devente dificil, cjapant une vene psicologjiche o adiriture esistenzialiste, che nol esistarà mai paisaç cence il voli di cualchidun che lu cjale, interpretantlu cul sintiment che si pas di memorie, di nostalgjie, di ricuart, ma ancje di sêt di gnûf, di cambiament di prospetive. Par chest, bisugne jessi educâts ae sô leture. No dome par vivi in maniere plui responsabile e cun plenece il nestri benstâ intun paîs, ma ancje par vê chei imprescj che nus judin a preservâ une bielece e une anime che si son metudis adun in miârs di agns, cul impegn di oms e di feminis che nus àn precedût in cheste aventure maraveose de vite.
Cemût che a disevin i antîcs, ogni gjenerazion e ven clamade a zontâ o a gjavâ alc intal segn di une armonie complessive dificile di teorizâ, regalant il cuadri, inte sô bielece funzionâl, a chei che a vignaran dopo di jê. Un biel impegn, che si varès di frontâlu fin de scuele: usâsi a cjalâ, a doprâ cence ruvinâ, braurôs e zelôs di tante sioretât che e fâs di un puest e dai siei abitants une creature vivente uniche, ferbinte e simbiotiche, un organisim tal sens stret de sô etimologjie, ven a stâi une entitât che e cjape forme e anime e vite dome se ogni so element al reste intarsiât in armonie cun ducj chei altris.
Ognidun di nô al è, in fin dai conts, un “gnûf rivât”, un ospit, un forest (che, par restâ tal zûc de etimologjie paisagjistiche, al è un abitant dal bosc). Imparâ a condividi la lidrîs, gjoldi de bielece, deventâ part essenziâl dal dut, jessi colôr che nol stone intal insiemi dal cuadri: al vâl par chei che a nassin e par chei che a rivin di fûr. Preservâ il paisaç e je ancje garanzie par une esistence plui rispietose e plui libare di ducj e par ducj. ❚
Agnul Floramo